**Prečo jem slovenské potraviny**

Sme Slováci, žijeme na Slovensku, a to znamená, že jeme aj slovenské potraviny. Ale veľkým nešťastím je, že na slovenský trh sa dostáva len veľmi málo našich potravín, pretože ich z trhu vytláčajú lacnejšie potraviny z dovozu. Slovenské potraviny sú veľmi kvalitné a vie sa o nich vo svete pomerne málo.

Prečo by sme mali uprednostniť slovenské potraviny? Hlavný dôvod je ten, že náš organizmus by mal prijímať potraviny, ktoré sa v tejto zemepisnej šírke dopestujú. Transport našich potravín na trh trvá krátko a potraviny sa k nám dostávajú čerstvé a hlavne zrelé. To znamená, že sú aj zdravšie!

Je potrebné podporiť slovenských farmárov, ktorí to nemajú jednoduché v konkurencii so zahraničným tovarom na pultoch našich predajní. Aby Slovensko bolo bohatšie, musíme podporiť sami seba, t.j. slovenských pestovateľov, chovateľov, poľnohospodárov, súkromne hospodáriacich roľníkov. Nechceme mať strach z antibiotík, ktorými boli kŕmené zvieratá v cudzine a my sa to dozvieme celkom náhodou, príp. vôbec, pretože konkurenčný boj aj v tejto oblasti nepozná hranice. Prvoradý je zisk, nie spotrebiteľ.

O kvalite našich potravín nepochybujeme. Za všetko to povie táto skúsenosť jedného nášho spolužiaka, ktorý býva na dedine, rovnako ako my. Prisťahoval sa z mesta a bol zvyknutý nakupovať v hypermarketoch. Raz si všimla ich susedka, ako na terase je paradajky. Spýtala sa ho, odkiaľ ich má. Celkom nerozumel, čo to má znamenať, ale povedal , že z obchodu. Susedka sa usmiala a ponúkla mu zo svojich paradajok. Jeho prekvapenie bolo očividné. Chuť a farba sa nedali s tými v ich chladničke ani len porovnať. Ich omamná sladká chuť sa priam rozplývala na jazyku. Odvtedy aj ich rodina pestuje domáce paradajky, dokonca sa dali aj na chov domácej hydiny a zajacov. Škoda len, že väčšina z nás je odkázaná na nákup tovaru v obchodoch, kde takéto domáce potraviny pomerne často chýbajú.

Nechýba však tovar, ktorý má pekný obal , upúta našu pozornosť už na prvý pohľad, ale po rozbalení jeho chuť nespĺňa vždy naše očakávania. Treba však povedať, že v poslednom čase si aj naši výrobcovia dávajú záležať na tom, ako obal výrobku vyzerá. Dokonca sa zlepšila aj kvalita reklamy na slovenské výrobky. Je nápaditá, originálna, vtipná a dokáže nielen zaujať, ale aj presvedčiť. Škoda len, že tomu tak nebolo už dávno.

Raz darmo, obal predáva. Budeme to ilustrovať na čokoláde. Pod obalmi našich výrobcov sa skrýva kvalitná a vynikajúca čokoláda, ktorá môže konkurovať svetovým značkám. Rovnako sú na tom aj slovenské vína, ktoré žnú úspechy po celom svete a mnoho iných výrobkov - syry, pivo, mäsové výrobky, minerálne vody, jogurty.

Slovenské potraviny sú nad zlato, rovnako ako slovenské jedlá. Nevieme si predstaviť náš stôl bez bryndzových halušiek, kvalitného kravského mlieka a syrových výrobkov. Bryndzu kupujeme v Coop Jednota. Občas pre ňu chodievame na salaš. Na nezaplatenie je chutná domáca čerešňová bublanina od starej mamy a vynikajúca domáca slanina od starkého. Máme ťažké srdce z toho, ako sa z našich lúk vytrácajú stáda oviec, kráv a uvidieť ich na vlastné oči sa stáva raritou. Malé jahniatka sa v čase veľkonočných sviatkov vyvážajú do zahraničia, hlavne do Talianska, pretože ich cena je pre slovenského spotrebiteľa privysoká. Vari si aj my nezaslúžime, aby sme jedli zdravo a kvalitne! Radi by sme sa dožili vysokého veku pri dobrom zdraví a vyhli sa chorobám! Všetko, čo do seba dáme sa raz odrazí na našom zdraví!

Je nám smutno z toho, že o tom, čo sa dostáva na náš stôl rozhoduje cena. Nie každý Slovák si môže dovoliť kvalitu za rozumnú cenu. Horalky, Mila, Kavenky, hrušky, jablká, hrozno, vlašské orechy ...sa pomaly stávajú výsadou bohatých, hoci ide o naše produkty. Je však na nás, či dáme prednosť množstvu pred kvalitou a zasýtime náš organizmus kvalitnými výrobkami, ktorými nebudeme plytvať.

Máme radi našu krajinu, tu sme sa narodili, tu máme svojich priateľov a rodinu. Boli by sme preto radi, ak by sme mohli konzumovať čo najviac našich slovenských potravín a pomôcť našej krajine, ktorá má bohatú tradíciu vo výrobe tradičných slovenských výrobkov. Veríme, že sa nám podarí zmeniť myslenie ľudí v našom okolí, pretože aj SLOVENSKÉ znamená DOBRÉ.

Meno a priezvisko: **Michaela Synáková**

ročník: **VIII**

adresa školy: **ZŠ s MŠ Ondreja Štefku, M.R. Štefánika 432, 013 03 Varín**

meno učiteľa: **Mgr. Margita Vojteková**